**Poročilo o izmenjavi: Nijmegen 2019/2020, spomladanski semester**

**Kako ste bili zadovoljni z izmenjavo in zakaj?**

Na izmenjavo sem odšla v 2. letniku, v spomladanskem semestru. Izbrala sem HAN University of Applied Sciences v Nijmegnu na Nizozemskem. Z izmenjavo sem bila zelo zadovoljna. Kljub temu, da je potekala v živo le mesec in pol, sem od tega veliko odnesla. Pa tudi online študij so profesorji zelo dobro organizirali, tako da sem tudi v tem času pridobila ogromno znanja, predvsem takšnega, ki ga pri nas manjka. Zagotovo lahko rečem, da je bila to ena najboljših izkušenj v mojem življenju.

**Ste imeli redna predavanja v angleščini ali samo občasne konzultacije?**

Na mojem program je vse potekalo v angleščini, skupino smo sestavljali tako erasmovci kot tudi domači študentje, ki so se odločili za angleški program. Fakulteta pa ponuja enak program za domače študente tudi v nizozemščini.

**Kako bi ocenili kakovost študija?**

Študij je zelo kakovosten, sama sem res pridobila veliko znanja, ne samo za študij in delo, temveč tudi za življenje. Kot sem že omenila, program je povsem drugačen, kot smo vajeni v Sloveniji. Prva polovica semestra je temeljila na osebni rasti, razvoju kreativnosti, poskušanju novih stvari, raziskovanju svojih meja. V drugi polovici (ki je žal potekala online) pa smo odkrivali, kako to znanje uporabiti v strokI. Klasičnih predavanj, kot smo jih vajeni, ni, veliko je ustvarjanja, igranja, glasbe, pogovarjanja, dela v skupinah itd. Predvsem pa te študij pripravi, da stopiš iz svoje cone udobja, in tako postaneš bolj kreativen, ustvarjalen, dobiš nove ideje in rešitve.

**Kakšni so bili profesorji? Bi kateri predmet/profesorja posebej pohvalili/skritizirali?**

Profesorji so bili super, strokovni, a hkrati prijateljski. So zelo odprti, večkrat smo skupaj oblikovali ure in se pri tem učili drug od drugega. Nobenega profesorja ne morem skritizirati, prav vse lahko le pohvalim. Vsak do njih je prispeval svoj del k mojemu študiju. Odnos mes študenti in profesorji je drugačen kot pri nas, veliko bolj oseben.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**

Življenjski stroški so višji kot v Sloveniji, saj je Nizozemska država z višjim življenjskim standardom. V nekaterih trgovinah, kot sta Lidl in Aldi (Hofer), lahko sicer kupuješ po dokaj podobnih cenah kot pri nas, ostalo pa je nekoliko višje. Študentske sobe so kar drage, sama sem plačevala 420 evrov na mesec. Imela sem svojo sobo s tušem, kuhinjo in stranišča pa sem si delila še z osmimi cimri.

**Je ustanova velika? Sprejme veliko tujih študentov?**

Ja, ustanova je zelo velika in sprejme kar veliko tujih študentov. A ne se ustrašiti, v prvih dneh so nam vse predstavili, pokazali, nas večkrat peljali okrog. Za pomoč pa lahko tudi kadarkoli vprašaš mimoidoče, na recepciji ali v pisarni za tuje študente. Se pa je v dolgih odmorih včasih prav zabavno “izgubiti” in odkrivati skrite, še nepoznane dele stavbe. Tako najdeš veliko prijetnih kotičkov za učenje, sobe z glasbili, sobo za meditacijo, gledališče, fitnes, bar, študentsko kuhinjo idr.

**Kakšne so možnosti za druženje z domačimi in tujimi študenti? Kako je bilo poskrbljeno za obšolske dejavnosti?**

Možnosti za druženje imaš ogromno! Že na Welcome days organirajo razne spoznavne igre in druženja. Erasmus organizacija pa organizira veliko dogodkov tudi zunaj faksa, od raznih zabav, izletov, delavnic, športa do kulturnih in izobraževalnih dogodkov.

**Kakšno je mesto?**

Nijmegen je krasen, njegov moto je “Old city, young vibe”. Gre namreč za najstarejše mesto na Nizozemskem, ki pa je danes predvsem mesto študentov. Imajo pa tudi dobre povezave do drugih večjih mest, ki jih lahko obiščeš v času izmenjave.

**Kaj priporočate študentom, ki nameravajo iti na študij tja?**

Izmenjava je izjemna izkušnja, ki jo priporočam vsakomur. Še posebej izmenjava v Nijmegnu. Tako da moj nasvet je: POJDI! Znanje, izkušnje in spomine, ki jih ustvariš tam, ne moraš dobiti nikjer drugje.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Ja, seveda, z veseljem pomagam: kaja.kmetic@gmail.com